《初夏》
清代·陈豪

初夏坐南轩，园列滋敷荣。阶草亦含润，芳气薰晓晴。

胸次已久静，何缘荆棘生。昨夕得快雨，天宇遂澄清。

颇闻农夫语，新苗布纵横。默祝苍昊意，但期岁功成。

人事暂以济，吾心奚所营。悠然念时运，欣慨常交并。

平昔不嗜饮，一杯偶独倾。乘兴弄柔翰，时来白衣人。

翻笑柴桑翁，高眠愁酒贫。澹静澄众虑，大贤百世师。

葛侯与陶叟，襟抱无差池。和风吹我室，朱明已及时。

拂簟展蕲竹，分盆供蜀葵。新荷未著花，芳翠良足怡。

雨过流晨气，几研有余滋。游山方听泉，得闲偶赋诗。

人境实深阻，吾道终泰夷。富贵何如贫，斯理曩昔知。

湛然中有宝，百年慎自持。

作者简介：（1839—1910）清浙江仁和人，字蓝洲，号迈庵，晚号止庵。同治九年优贡，以知县发湖北。光绪三年，署房县。后历署应城、蕲水、汉川、随州。勤于听讼，有善政。工诗善画，有《冬暄草堂诗集》。